**Ministru kabineta noteikumu projekta**

**"Grozījumi Ministru kabineta 2014.gada 11.februāra noteikumos Nr.96 "Nodokļu un citu maksājumu reģistrēšanas elektronisko ierīču un iekārtu lietošanas kārtība"" sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Finanšu ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Par darījumiem saņemto samaksu skaidrā naudā, ar maksājumu kartēm vai citiem maksājuma apliecinājumiem nodokļu maksātāji reģistrē, izmantojot kases aparātus, hibrīda kases aparātus, kases sistēmas, specializētās ierīces un iekārtas. Ministru kabineta 2014.gada 11.februāra noteikumi Nr.96 "Nodokļu un citu maksājumu reģistrēšanas elektronisko ierīču un iekārtu lietošanas kārtība" (turpmāk – Ministru kabineta 2014.gada 11.februāra noteikumi Nr.96) nosaka izņēmuma gadījumus, kad konkrētas noteiktas nodokļu maksātāju grupas, saņemot no darījuma partnera (pircēja) samaksu skaidrā naudā, var darījumu reģistrēšanai kases aparātus, hibrīda kases aparātus, kases sistēmas, specializētās ierīces un iekārtas nelietot, saņemto samaksu apliecinot ar numurētu Valsts ieņēmumu dienestā reģistrēto kvīti, numurētu Valsts ieņēmumu dienestā reģistrēto biļeti vai citu noteiktu samaksu apliecinošu dokumentu. Atbilstoši šobrīd spēkā esošajam regulējumam gadījumā, ja pircējs vēlas norēķināties ar maksājumu karti vai izmantojot mobilo aplikāciju, atbrīvojums no kases aparāta lietošanas nav piemērojams, un saņemtā samaksa ir reģistrējama kases aparātā, kā samaksu apliecinošu dokumentu izsniedzot kases čeku.Mūsdienās strauji palielinās pircēju vēlme par pirkumiem norēķināties bezskaidrā naudā, izmantojot maksājumu kartes vai mobilās aplikācijas. Piemēram, AS "Swedbank" veiktā izpēte liecina, ka vairums Latvijas iedzīvotāju kaut reizi atteikušies no pirkuma, ja nav bijis iespējas norēķināties ar maksājumu karti. Tāpat iedzīvotāju aptaujā konstatēts, ka 66 % Latvijas iedzīvotāju saskārušies ar gadījumiem, kad elektronisko norēķinu trūkums (iespēja norēķināties, izmantojot maksājumu kartes vai mobilās aplikācijas) viņiem ir licis atteikties no kādu pakalpojumu izmantošanas vai pirkuma veikšanas (sk. https://businessnetwork.lv/informacija-tirgotajiem/6-izdevums/bezskaidras-naudas-norekini-veiksmigam-biznesam-49046). Ministru kabineta 2014.gada 11.februāra noteikumos Nr.96 noteiktie atbrīvojumi kases aparāta, kases sistēmas, specializētas ierīces vai iekārtas lietošanā, saņemot samaksu par darījumiem skaidrā naudā (turpmāk – samaksa), izvērtējot saimnieciskās darbības specifiku un iespējamos riskus, ir noteikti tikai tiem nodokļu maksātājiem, kuriem ir salīdzinoši zems nodokļu nemaksāšanas risks. Atbilstoši šobrīd spēkā esošajam normatīvajam regulējumam, pārdevējam, kurš vēlas nodrošināt pircējiem iespēju norēķināties ar maksājumu kartēm vai izmantojot mobilās aplikācijas, ir jāiegādājas kases aparāts, hibrīda kases aparāts vai kases sistēma, attiecīgi sedzot tā iegādes un apkalpošanas izmaksas. Latvijas Nacionālajā attīstības plānā 2014.–2020.gadam kā viens no rīcības virzieniem ir noteikts “Izcila uzņēmējdarbības vide”, kura ietvaros cita starpā izvirzīti mērķi saistībā ar administratīvā sloga samazināšanu.Lai nodokļu maksātājus atbrīvotu no administratīvā sloga un veicinātu uzņēmējdarbību, sniedzot pircējiem dažādas – skaidrā naudā, izmantojot maksājumu kartes vai mobilās aplikācijas – samaksas iespējas, ar noteikumu projektu Ministru kabineta 2014.gada 11.februāra noteikumu Nr.96 **82.punkts** ir papildināts ar vārdiem “vai maksājumu kartēm, vai izmantojot mobilās aplikācijas”, lai papildus spēkā esošajam regulējumam noteiktu to, ka arī gadījumos, kad pircējs norēķinās par darījumu ar maksājumu karti vai izmantojot mobilās aplikācijas, saņemtā samaksa var būt apliecināma, izsniedzot numurētu Valsts ieņēmumu dienestā reģistrēto kvīti vai numurētu Valsts ieņēmumu dienestā reģistrēto biļeti.Likuma "Par nodokļiem un nodevām" 28.1panta 4.1daļā noteikts, ka nodokļu maksātāji drīkst lietot elektroniskās ierīces un iekārtas, kuras atbilst nodokļu un citu maksājumu reģistrēšanas elektronisko ierīču un iekārtu tehniskajām prasībām un kurām ir veikta atbilstības pārbaude. Elektronisko ierīču un iekārtu apkalpošanu drīkst veikt apkalpojošais dienests, kuram ir veikta normatīvajos aktos noteiktā atbilstības pārbaude.1. Apkalpojošais dienests ir komersants, kas veic noteiktajām tehniskajām prasībām atbilstošu kases aparātu, hibrīda kases aparātu, kases sistēmu, specializēto ierīču un iekārtu apkalpošanu. Pirms darbības uzsākšanas tam jāreģistrējas Valsts ieņēmumu dienesta vienotajā datubāzē (reģistrā). Ar Ministru kabineta 2015.gada 15.decembra noteikumiem Nr.744 "Grozījumi Ministru kabineta 2014.gada 11.februāra noteikumos Nr.96 "Nodokļu un citu maksājumu reģistrēšanas elektronisko ierīču un iekārtu lietošanas kārtība"" no 2016.gada 1.jūlija ir spēkā jaunas prasības, kuras apkalpojošam dienestam jāizpilda, lai tas tiktu reģistrēts Valsts ieņēmumu dienesta vienotajā datubāzē (reģistrā). Atbilstoši jaunajām prasībām šobrīd, reģistrējoties Valsts ieņēmumu dienesta vienotajā datubāzē, ir jāiesniedz arī spēkā esošs līgums (vai tā kopija), kas apliecina, ka tiek nodrošināta drošības garantija (apdrošināšana vai bankas garantija), ar kuru tās sniedzējs pēc Valsts ieņēmumu dienesta pieprasījuma apņemas samaksāt valsts budžetam nodarīto zaudējumu (budžetā nesamaksāto nodokļu un valsts noteikto maksājumu) summu, ja attiecīgais apkalpojošais dienests profesionālās darbības vai bezdarbības dēļ neizpilda normatīvajos aktos noteiktās prasības. Drošības garantijas summa ir 50 000 *euro* pirmajā gadā, katrā nākamajā gadā pieskaitot 50 *euro* par katru apkalpojamo kases aparātu, hibrīda kases aparātu, kases sistēmu, specializēto ierīci un iekārtu. Savukārt apkalpojošajiem dienestiem, kuri līdz 2016.gada 30.jūnijam tika reģistrēti Valsts ieņēmumu dienesta vienotajā datubāzē (reģistrā), ir jāveic pārreģistrācija atbilstoši jaunajām prasībām, iesniedzot arī līgumu, kas apliecina nodrošināto drošības garantiju. Pārreģistrācija ir jāveic līdz 2016.gada 31.decembrim.2. Ar Ministru kabineta 2015.gada 15.decembra noteikumiem Nr.744 "Grozījumi Ministru kabineta 2014.gada 11.februāra noteikumos Nr.96 "Nodokļu un citu maksājumu reģistrēšanas elektronisko ierīču un iekārtu lietošanas kārtība"" no 2016.gada 1.jūlija ir spēkā jaunas prasības, kas nosaka kases aparātu, hibrīda kases aparātu, kases sistēmu, specializēto ierīču un iekārtu modeļa (modifikācijas), programmas versijas atbilstības pārbaudes veikšanu un prasības Valsts ieņēmumu dienesta vienotajā datubāzē (reģistrā) reģistrējamai institūcijai, kura veiks atbilstības pārbaudes.Atbilstības pārbaudes institūcijai ir noteikts uzdevums pārbaudīt kases aparāta, hibrīda kases aparāta, kases sistēmas, specializētās ierīces un iekārtas modeļa, modifikācijas vai programmas versijas atbilstību Ministru kabineta 2014.gada 11.februāra noteikumos Nr.96 un Ministru kabineta 2014.gada 11.februāra noteikumos Nr.95 "Noteikumi par nodokļu un citu maksājumu reģistrēšanas elektronisko ierīču un iekārtu tehniskajām prasībām" noteiktajām nodokļu un citu maksājumu reģistrēšanas elektronisko ierīču un iekārtu prasībām un izsniegt attiecīgu atbilstības apliecinājumu. Atbilstības pārbaudes institūcijai ir noteikts pienākums līdz 2017.gada 1.jūlijam visiem Valsts ieņēmumu dienesta vienotajā datubāzē (reģistrā) reģistrēto kases aparātu, hibrīda kases aparātu, kases sistēmu, specializēto ierīču un iekārtu modeļiem, modifikācijām un programmas versijām veikt atbilstības pārbaudi. Tādējādi ar 2017.gada 1.jūliju nodokļu maksātāji varēs lietot tikai tādas nodokļu un citu maksājumu reģistrēšanas elektroniskās ierīces un iekārtas, kuru modeļiem, modifikācijām un programmas versijām atbilstības pārbaudes institūcija būs izsniegusi apliecinājumu par to atbilstību normatīvajos aktos noteiktajām prasībām.Līdz ar to, lai atbilstības pārbaudes institūcija varētu uzsākt savu darbību, tai atbilstoši jaunajām, spēkā esošajām prasībām ir jāreģistrējas Valsts ieņēmumu dienesta vienotajā datubāzē (reģistrā), papildus citiem obligāti iesniedzamajiem dokumentiem iesniedzot arī spēkā esošu līgumu (vai tā kopiju), kas apliecina, ka tiek nodrošināta drošības garantija (apdrošināšana vai bankas garantija), ar kuru tās sniedzējs pēc Valsts ieņēmumu dienesta pieprasījuma apņemas samaksāt valsts budžetam nodarīto zaudējumu (budžetā nesamaksāto nodokļu un valsts noteikto maksājumu) summu, ja attiecīgā institūcija profesionālās darbības vai bezdarbības dēļ neizpilda normatīvajos aktos noteiktās prasības. Drošības garantijas summa ir vismaz 50 procenti no iepriekšējā pārskata perioda neto apgrozījuma, bet ne mazāka par 50 000 *euro*. Maksimālā summa ir 250 000 *euro*.Šobrīd Ministru kabineta 2014.gada 11.februāra noteikumos Nr.96 ir noteikts drošības garantijas veids (apdrošināšana vai bankas garantija), nepieciešamais drošības garantijas summas apmērs, kā arī tās nepieciešamības pamatojums un mērķis – valsts budžetam nodarīto zaudējumu (budžetā nesamaksāto nodokļu un valsts noteikto maksājumu) summas garantēta izmaksa Valsts ieņēmumu dienestam pēc tā pieprasījuma, ja attiecīgais apkalpojošais dienests vai attiecīgā atbilstības pārbaudes institūcija profesionālās darbības vai bezdarbības dēļ neizpilda normatīvajos aktos noteiktās prasības.  Lai pārrunātu drošības garantijas izsniegšanas prasības, Valsts ieņēmumu dienests organizēja vairākas sanāksmes, kurās piedalījās Latvijas Apdrošinātāju asociācijas un Latvijas Komercbanku asociācijas pārstāvji, kā arī sagatavoja līgumā par drošības garantiju ietveramā objekta definējumu. Par valsts budžetam nodarītajiem zaudējumiem, attiecībā uz kuriem būtu noslēdzams līgums, ir uzskatāmas šādas summas: - apkalpojošā dienesta gadījumā – apkalpojošā dienesta profesionālās darbības vai bezdarbības dēļ valsts budžetam nodarītie zaudējumi (budžetā nesamaksātie nodokļi un valsts noteiktie maksājumi), kurus radījis kases aparāta, hibrīda kases aparāta, kases sistēmas, specializētās ierīces un iekārtas lietotājs, lietojot apkalpojošā dienesta apkalpotos kases aparātus, hibrīda kases aparātus, kases sistēmas, specializētās ierīces un iekārtas;- atbilstības pārbaudes institūcijas gadījumā – atbilstības pārbaudes institūcijas profesionālās darbības vai bezdarbības dēļ valsts budžetam nodarītie zaudējumi (budžetā nesamaksātie nodokļi un valsts noteiktie maksājumi), kuri radušies, kases aparāta, hibrīda kases aparāta, kases sistēmas, specializētās ierīces un iekārtas lietotājam lietojot tādus kases aparātus, hibrīda kases aparātus, kases sistēmas, specializētās ierīces un iekārtas, kurām atbilstības pārbaudes institūcija ir izsniegusi apliecinājumu par atbilstību noteiktajām tehniskajām prasībām.Atbilstoši Valsts ieņēmumu dienesta rīcībā esošajai informācijai nedz apdrošināšanas kompāniju izstrādātie apdrošināšanas līguma noteikumi, nedz banku izstrādātie bankas garantijas izsniegšanas noteikumi nenodrošina Ministru kabineta 2014.gada 11.februāra noteikumos Nr.96 paredzēto drošības garantijas izsniegšanas mērķi. Piemēram, apdrošināšanas (drošības garantijas nodrošinājuma) noteikumi paredz, ka apdrošināšanas gadījums ir attiecīgā apdrošinājuma ņēmēja (apkalpojošā dienesta vai atbilstības pārbaudes institūcijas) finansiālo saistību neizpilde, nevis valsts budžetam nodarītais zaudējums, ko radījis lietotājs, lietojot apkalpojošā dienesta apkalpotās elektroniskās ierīces vai iekārtas, vai valsts budžetam nodarītais zaudējums, kas radies, lietotājam lietojot tādas elektroniskās ierīces vai iekārtas, kurām atbilstības pārbaudes institūcija ir izsniegusi atbilstības apliecinājumu. Viens no apdrošināšanas atlīdzības izmaksas priekšnosacījumiem ir tas, ka Valsts ieņēmumu dienests nodarīto zaudējumu nav piedzinis no apkalpojošā dienesta vai atbilstības pārbaudes institūcijas bezstrīdus kārtībā. Tātad Valsts ieņēmumu dienestam, pirms iesniegt apdrošināšanas kompānijai prasību par apdrošināšanas atlīdzības izmaksu, būtu jāveic darbības, lai nodarīto zaudējumu piedzītu bezstrīdus kārtībā, kas pagarinās valsts budžetam nodarīto zaudējumu izmaksu. Savukārt viens no bankas garantijas izsniegšanas nosacījumiem ir prasība drošības garantijas saņēmējam iespējamus zaudējumus nodrošināt, ieguldot naudas līdzekļus norēķinu kontā, kas tiks atvērts bankā. Ieguldītos līdzekļus apkalpojošais dienests vai atbilstības pārbaudes institūcija varēs izmantot savā saimnieciskajā darbībā tikai pēc tam, kad banka būs atbrīvota no garantijā noteiktajām saistībām.Tādējādi Ministru kabineta 2014.gada 11.februāra noteikumos Nr.96 ir nepieciešams svītrot normas, kas nosaka atbilstības pārbaudes institūcijām un apkalpojošajiem dienestiem pienākumu reģistrējoties iesniegt līgumu par nodrošināto drošības garantiju. Minēto normu svītrošana nosaka nodokļu maksātājiem (jau reģistrētajiem apkalpojošajiem dienestiem un nodokļu maksātājiem, kuri plāno reģistrēties kā atbilstības pārbaudes institūcija vai apkalpojošais dienests) labvēlīgāku tiesisko situāciju nekā atbilstoši šobrīd noteiktajam regulējumam, jo samazina gan izmaksas, gan uzlikto administratīvo slogu.Ņemot vērā minēto, noteikumu projektā paredzēts veikt šādas izmaiņas Ministru kabineta 2014.gada 11.februāra noteikumos Nr.96:1. **123.2.apakšpunktā** – noteiktā prasība atbilstības pārbaudes institūcijai, pirms darbības uzsākšanas reģistrējoties Valsts ieņēmumu dienestā, iesniegt spēkā esošu līgumu (vai tā kopiju), kas apliecinātu, ka tiek nodrošināta drošības garantija (apdrošināšana vai bankas garantija), ar kuru tās sniedzējs pēc Valsts ieņēmumu dienesta pieprasījuma apņemas samaksāt valsts budžetam nodarīto zaudējumu (budžetā nesamaksāto nodokļu un valsts noteikto maksājumu) summu, ja attiecīgā institūcija profesionālās darbības vai bezdarbības dēļ neizpilda normatīvajos aktos noteiktās prasības, **aizstāta** ar prasību iesniegt spēkā esošu līgumu (vai tā kopiju), kas apliecinātu, ka tiek nodrošināta civiltiesiskās atbildības apdrošināšana pret zaudējumiem, ja tādi rastos institūcijas profesionālās darbības vai bezdarbības dēļ;
2. **125.2.apakšpunktā** – noteiktā prasība apkalpojošam dienestam, pirms darbības uzsākšanas reģistrējoties Valsts ieņēmumu dienestā, iesniegt spēkā esošu līgumu (vai tā kopiju), kas apliecinātu, ka tiek nodrošināta drošības garantija (apdrošināšana vai bankas garantija), ar kuru tās sniedzējs pēc Valsts ieņēmumu dienesta pieprasījuma apņemas samaksāt valsts budžetam nodarīto zaudējumu (budžetā nesamaksāto nodokļu un valsts noteikto maksājumu) summu, ja attiecīgais apkalpojošais dienests profesionālās darbības vai bezdarbības dēļ neizpilda normatīvajos aktos noteiktās prasības, **aizstāta** ar prasību iesniegt spēkā esošu līgumu (vai tā kopiju), kas apliecinātu, ka tiek nodrošināta civiltiesiskās atbildības apdrošināšana pret zaudējumiem, ja tādi rastos apkalpojošā dienesta profesionālās darbības vai bezdarbības dēļ;
3. **129.1punktā** – svītrota norma par drošības garantijas summas palielinājumu;

Atbilstoši Satiksmes ministrijas sniegtajai informācijai Ministru kabineta 2014.gada 11.februāra noteikumos Nr.95 "Noteikumi par nodokļu un citu maksājumu reģistrēšanas elektronisko ierīču un iekārtu tehniskajām prasībām" un Ministru kabineta 2014.gada 11.februāra noteikumos Nr.96 noteikto jauno prasību nodokļu un citu maksājumu reģistrēšanas elektroniskajām ierīcēm un iekārtām ieviešana radīs būtiskas izmaksas valsts budžetam, jo pārvadātājiem zaudējumi un izdevumi par sabiedriskā transporta pakalpojumu pasūtījuma līgumu izpildi tiek kompensēti no valsts budžeta saskaņā ar Ministru kabineta 2015.gada 28.jūlija noteikumiem Nr.435 "Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojumu tarifu". Ministru kabineta 2015.gada 31.marta noteikumi Nr.153 "Noteikumi par pasažieru kategorijām, kuras ir tiesīgas izmantot braukšanas maksas atvieglojumus maršrutu tīkla maršrutos" paredz, ka personas ar invaliditāti, bāreņi un bez vecāku gādības palikušie bērni, politiski represētās personas un nacionālās pretošanās kustības dalībnieki kompensējamus sabiedriskā transporta pakalpojumus no 2017.gada 1.jūlija saņems, veicot bezskaidras naudas apmaksu ar speciāli izveidotu norēķinu līdzekli. Tādējādi Satiksmes ministrijai līdz 2017.gada 1.jūlijam ir jāizstrādā nepieciešamie tiesību akti norēķinu sistēmas ieviešanas risinājumam, kā arī jāveic norēķinu sistēmas izstrāde un ieviešana. Ņemot vērā, ka norēķinu sistēmai jābūt savietojamai ar sniegto sabiedriskā transporta pakalpojumu uzskaiti kases aparātos, hibrīda kases aparātos un kases sistēmās, jauno prasību ieviešana kases aparātiem, hibrīda kases aparātiem un kases sistēmām sabiedrisko transporta pakalpojumu nozarē pirms minētās norēķinu sistēmas izstrādes nav lietderīga.Pārejas periods jauno prasību ieviešanai ir nepieciešams arī e-talonu sistēmas Rīgas pašvaldībā transporta vadītāju konsoļu un pašas sistēmas atjaunošanai, testēšanai un pielāgošanai.Ņemot vērā minēto, noteikumu projekts paredz sabiedriskā transporta pakalpojumu nozarē divu gadu pārejas periodu, Ministru kabineta 2014.gada 11.februāra noteikumus Nr.96 papildinot ar jaunu **141.7punktu**, kas nosaka, ka pasažieru pārvadāšanas transportlīdzekļos, izņemot vieglos taksometrus, un biļešu tirdzniecības vietās kases aparātus, hibrīda kases aparātus vai kases sistēmas atbilstoši Ministru kabineta 2014.gada 11.februāra noteikumiem Nr.95 “Noteikumi par nodokļu un citu maksājumu reģistrēšanas elektronisko ierīču un iekārtu tehniskajām prasībām” sāk lietot ne vēlāk kā 2019.gada 1.janvārī." |
| 3. | Projekta izstrādē iesaistītās institūcijas | Valsts ieņēmumu dienests |
| 4. | Cita informācija | Nav |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums ietekmēs:1. nodokļu maksātājus, kas veic saimniecisko darbību un par darījumiem saņemto samaksu reģistrē kases aparātos un kases sistēmās;
2. 110 Valsts ieņēmumu dienesta vienotajā datubāzē (reģistrā) reģistrētos kases aparātu un kases sistēmu apkalpojošos dienestus;
3. nodokļu maksātājus, kas plāno reģistrēties Valsts ieņēmumu dienesta vienotajā datubāzē (reģistrā) kā atbilstības pārbaudes institūcija;
4. nodokļu maksātājus – sabiedriskā transporta pakalpojumu sniedzējus.
 |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts samazina administratīvo slogu nodokļu maksātājiem, jo nodokļu maksātājiem (jau reģistrētajiem apkalpojošajiem dienestiem un nodokļu maksātājiem, kuri plāno reģistrēties kā atbilstības pārbaudes institūcija vai apkalpojošais dienests) tiek aizstāta prasība reģistrējoties (vai pārreģistrējoties) iesniegt līgumu par nodrošināto drošības garantiju ar prasību reģistrējoties (vai pārreģistrējoties) iesniegt līgumu, kas apliecina, ka tiek nodrošināta civiltiesiskās atbildības apdrošināšana. Administratīvo slogu nodokļu maksātājiem samazinās arī nodokļu maksātāju darījumu loka paplašināšana, kuru veikšanai ir tiesības nelietot kases aparātu, saņemto samaksu apliecinot ar numurētu Valsts ieņēmumu dienestā reģistrēto kvīti vai numurētu Valsts ieņēmumu dienestā reģistrēto biļeti. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti | Ministru kabineta 2015.gada 31.marta noteikumi Nr.153 "Noteikumi par pasažieru kategorijām, kuras ir tiesīgas izmantot braukšanas maksas atvieglojumus maršrutu tīkla maršrutos" un Ministru kabineta 2012.gada 28.augusta noteikumi Nr.599 "Sabiedriskā transporta pakalpojumu sniegšanas un izmantošanas kārtība" |
| 2. | Atbildīgā institūcija | Satiksmes ministrija |
| 3. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts būs pieejams sabiedrībai Finanšu ministrijas mājaslapā |
| 2. | Sabiedrības līdzdalība projekta izstrādē | Valsts ieņēmumu dienesta pārstāvji pirms noteikumu projekta sagatavošanas organizēja sanāksmes un tikšanās, kurās piedalījās Latvijas kases aparātu un sistēmu apkalpojošo dienestu, tirgotāju un ražotāju asociācijas, Latvijas Komercbanku asociācijas un Latvijas Tirdzniecības un rūpniecības kameras pārstāvji, kuri iniciēja un atbalstīja noteikumu projekta tālāku virzību |
| 3. | Sabiedrības līdzdalības rezultāti | Nevalstiskās organizācijas noteikumu projektu atbalsta |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts ieņēmumu dienesta funkcijas netiks mainītas.Nav nepieciešams veidot jaunas institūcijas.Nav nepieciešama esošu institūciju likvidācija vai reorganizācija |
| 3. | Cita informācija | Nav |

Anotācijas III un V sadaļa – projekts šo jomu neskar.

Finanšu ministres vietā –

Ministru prezidents M.Kučinskis

07.09.2016. 12.21

2507

Naihina

67121632 sabina.naihina@vid.gov.lv